**Soalan 5 (ISL)**

Media pengajaran hanyalah sebagai medium yang digunakan untuk menyalurkan pesanan daripada pengirim kepada penerima supaya dapat merangsang fikiran, perasaan, serta minat pelajar. Jelaskan jenis media pengajaran mengikut pengkelasan dan berikan contoh-contoh yang sesuai.

Jawapan :

 Menurut Yusup Hashim (1992), media pengajaran ialah peralatan atau perkakasan dan bahan (perisian) media yang telah dikenal pasti, dibina atau dipinda untuk menyokong atau mengendalikan sendiri proses pengajaran dan pembelajaran. Berdasarkan pendapat beliau lagi (1996), media pengajaran yang biasa digunakan dalam pengajaran terbahagi kepada lapan kategori. Media pengajaran dibahagikan kepada dua bahagian iaitu media bukan cetak dan media cetak. Media cetak terdiri daripada media yang mempunyai banyak teks, perkataan dan juga gambar yang dicetak. Terdapat pelbagai media cetak yang digunakan dalam pengajaran dan pembelajaran seperti buku teks, buku rujukan, modul pengajaran, majalah, surat khabar, jurnal dan juga nota-nota yang dibuat oleh guru.

 Seterusnya, media bukan cetak pula terbahagi kepada dua kumpulan kecil iaitu media tayang dan media bukan tayang. Media tayang terdiri daripada dua jenis yang dikategorikan mengikut atribut media iaitu media tayang kaku dan media tayang gerak. Antara contoh bagi media tayang kaku ialah transparensi, filem sisipan, filem jalur, bahan legap, dan mikro filem. Selain itu, media tayang gerak pula terdiri daripada filem, video televisyen, komputer, cakera video interaktif, dan perisian komputer.

 Bagi kategori media bukan tayang pula, ia terdiri daripada lima jenis iaitu grafik, gambar kaku, media pameran, media paparan, dan media audio. Contoh bagi grafik ialah lukisan, carta, graf, poster, dan kartun. Selain itu, contoh bagi gambar kaku pula ialah foto dan kad imbasan manakala contoh bagi media pameran terdiri daripada model, spesimen, *mock-up*, realia, diorama dan boneka. Seterusnya, contoh bagi media paparan pula ialah papan putih, papan magnet, papan elektrik, papan flannel dan papan berita. Di samping itu, media audio pula terdiri daripada pita audio dan cakera padat.

 Berdasarkan klasifikasi media, guru-guru sebenarnya mempunyai banyak pilihan untuk menggunakan media pengajaran dalam proses pengajaran dan pembelajaran. Kesimpulannya, media pengajaran secara tidak langsung memudahkan kerja guru untuk mengajar di samping dapat menarik perhatian murid di dalam kelas.